Seletuskiri Jõelähtme vallavolikogu määrusele

**„Ühistranspordi korraldamine Jõelähtme valla siseliinidel“**

Vastavalt Kohaliku omavalitsuse korralduse seadusele ja ühistranspordiseadusele on omavalitsusel õigus ja kohustus korraldada ühistransporti Jõelähtme valla siseliinidel.

Jõelähtme valla puhul on valla siseliinideks koolibussi liinid, kus on õigus sõita mitte ainult koolilastel, vaid ka teistel, kes antud marsruudil ühistranspordi teenust vajavad.

Jõelähtme vald on volitanud oma siseliinidel ühistransporti korraldama MTÜ Põhja-Eesti Ühistranspordikeskuse, kuid vallavolikogu määrusega on vaja kehtestada piletihinnad ja fikseerida millised sõiduõigust tõendavad dokumendid meie koolibussides kehtivad.

2021 aastal vastu võetud “Ühistranspordi korraldamine Jõelähtme valla siseliinidel” määruses oli fikseeritud, et meie siseliinidel kehtivad Harjumaa maakonnaliinide piletihinnad ja olid loetletud reisijate kategoorijad kellele kehtis sõidusoodustus. Sõidusoodustust ei olnud aga antud Ukraina sõjapõgenikele. See oli peamine põhjus, millest tulenes vajadus “Ühistranspordi korraldamine Jõelähtme valla siseliinidel” määrus läbi vaadata ja kohendada.

Erinevalt 2021 määrusest ei ole uues määruses loetletud sõidusoodustuse saajaid, vaid on öeldud: „Siseliinidel kehtivad Harju maakonna avalike maakonnaliinide piletitsoonid, piletihinnad, sõidusoodustused ja sõidusoodustust tõendavad dokumendid ning riiklikult kehtestatud tasuta sõiduõigus.“ Selline sõnastus tähendab, et kui edaspidi sõidusoodustuste andmist riiklikul tasandil muudetakse ei pea me oma määrust edaspidi enam ümber tegema hakkama.

2021 aasta määruses oli ära nimetatud Ridango AS, kes haldas sõiduõiguse e-keskkonda ja In Deal OÜ vastutas õpilaspiletite ja ISIC- kaartide, mis ühtlasi on kasutusel elektroonsete sõiduõigust tõendavate dokumentidena, väljaandmise eest. Lepingud nende ettevõtetega on tähtajalised ja võivad uute riigihangetega muutuda, seepärast oli mõistlik ka nende ettevõtete nimed ühistranspordi korraldamise määrusest välja võtta.

Kõik muudatused, mis uues määruses on eelmisega võrreldes tehtud, on formaalsed, ega muuda sisuliselt ühistranspordi korraldust Jõelähtme vallas. Seetõttu ei kaasne uue “Ühistranspordi korraldamine Jõelähtme valla siseliinidel” määruse vastu võtmisega täiendavaid kohustusi Jõelähtme vallale ega teki sellest ka Jõelähtme valla eelarvesse täiendavaid kulutusi.